b'\n_START_ARTICLE_\nStradivari Davidov\n_START_PARAGRAPH_\nStradivari Davidov je violon\xc4\x8delo, ki ga je leta 1712 izdelal Antonio Stradivari. Po izdelavi in obliki je zelo podoben prav tako slavnemu instrumentu Stradivari Duport, ki ga je mojster izdelal leto poprej in ga je igral Mstislav Rostropovi\xc4\x8d. Violon\xc4\x8delo Davidov je \xc5\xbeivahne oran\xc5\xbeno-rde\xc4\x8dkaste barve, do katere je pri\xc5\xa1el z uporabo laka na oljni osnovi. Med drugimi je bila njegova lastnica Jacqueline du Pr\xc3\xa9, od katere ga je podedoval Yo-Yo Ma._NEWLINE_Leta 1870 je bogati mecen omenjeni instrument podaril Karlu Davidovu (1838\xe2\x80\x931889), po katerem zdaj tudi nosi ime. Davidov je bil znameniti ruski violon\xc4\x8delist svojega \xc4\x8dasa. \xc4\x8cajkovski je zanj dejal, da je\xc2\xa0\xc2\xbbcar violon\xc4\x8delistov\xc2\xab. \xc4\x8ceprav je bil uspe\xc5\xa1en izvajalec, je kot skladatelj slovel precej manj. Violon\xc4\x8delo ima kar nekaj prask, ki so posledica slabega ravnanja z njim iz \xc4\x8dasov, ko je bilo v lasti Davidova._NEWLINE_Ko je Davidov leta 1889 umrl, so instrument prodali v Parizu, nato pa ga je leta 1928 kupil ameri\xc5\xa1ki poslovne\xc5\xbe Herbert N. Straus. Ko je umrl, je njegova vdova prosila Remberta Wurlitzerja, newyor\xc5\xa1kega prodajalca glasbil, da instrument v njenem imenu proda. Tako je leta 1964 znameniti Davidov kupila Ismena Holland. Zanj je od\xc5\xa1tela 90.000 USD in ga nato podarila svoji kr\xc5\xa1\xc4\x8denki, angle\xc5\xa1ki violon\xc4\x8delistki Jacqueline du Pr\xc3\xa9. Njen takratni u\xc4\x8ditelj William Pleeth je zanj rekel, da je\xc2\xa0\xc2\xbbeno najbolj izjemnih glasbil na svetu\xc2\xab. Jacqueline je vse skladbe, ki jih je posnela v letih od 1964 do 1970, posnela s tem violon\xc4\x8delom. Do leta 1970 se je naveli\xc4\x8dala muhastega instrumenta in ga zamenjala s Peressonovim violon\xc4\x8delom, ki ji ga je kupil njen soprog Daniel Barenboim in na katerega je igrala do konca svoje kariere. Yo-Yo Ma je kasneje dejal:\xc2\xa0\xc2\xbbJackijin nebrzdan mra\xc4\x8dnja\xc5\xa1ki na\xc4\x8din igranja je bil sprt z Davidovim. In\xc5\xa1trument je treba bo\xc5\xbeati. Bolj ga napada\xc5\xa1, manj da od sebe\xc2\xab._NEWLINE_Po smrti je du Pr\xc3\xa9jeva violon\xc4\x8delo zapustila Maju, ki je na njem izvajal v glavnem baro\xc4\x8dno glasbo. Dal ga je posebej prirediti, da je dobil zna\xc4\x8dilni baro\xc4\x8dni zvok. S tem violon\xc4\x8delom je Ma posnel priznana albuma Simply Baroque in Simply Baroque II. Zdaj je instrument spet ugla\xc5\xa1en kot sodoben violon\xc4\x8delo.'